વહાણમાં ઊંઘ પૂરી નહોતી થઈ. પણ ફિનલૅન્ડમાંનો મારો એ પહેલો દિવસ ખરાબ નહોતો ગયો. લોકો ખૂબ સારા હતા. તરત હસે, મદદ કરવા તૈયાર – પછી ભલે અંગ્રેજી બોલતાં ના હોય. મારે ખાસ તો દિશા વિષે પૂછવું પડે. રસ્તામાંનું કોઈ હોય, કે બસચાલક હોય. તરત સભ્ય રીતે સમજાવે. રવિવાર હતો, એટલે શહેર વધુ ભાગે બંધ અને ખાલી હતું. ફક્ત બંદર પાસે અને સ્ટેશનની આસપાસ કાંઈક અવરજવર હતી. આ દેશનાં બધાં શહેરોની દુકાનો શનિવારે બપોરે એક વાગ્યાથી જ બંધ થવા માંડે છે ને છ વાગ્યામાં તો બધું જ તાળામાં !